**nu poți să uiți**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

lacrima sărată din care-am construit năvodul

să prindem cai înaripați în ieslele iubirii

steaua polară din fruntea lor

pe care ne-am culcat căușul palmei în zilele pandorei

să ne protejăm de flacăra infernului

demonii

înveșmântați în haine de import

să semene a îngeri

dar îngerii n-au pașapoarte false

nici cărți de identitate expirate

iubirea mea

arginții trădării

ce nu ne-au încântat ochii

nici sufletul

deși au fost botezați în limbi de circulație internațională

și-au primit viză schengen

cântecul șeherezadei

în nopțile cu lună plină și cuibar în iatac

multiplicat în fiecare seară

de o mie și una ori

de cântecul lebedei albe

nu poți să uiți

\*\*\*

nopţile care adapă armăsarii de smoală

ai fanteziilor

ielele dansând nebune sub jăraticul pielii

când gura ta coboară valea domoală a decolteului

pana rămasă neatinsă de timp

la două suspine distanţă de fericirea supremă

gramofonul cu chansonete

din ungherul cel mai îndepărtat al universului

teama că te voi pierde după primul semn al exclamării

când pietrele vor deveni albe

precum cuvintele pe care n-am avut curajul să le rostim

nu le voi uita

p.s.

te rog să-mi deschizi pleoapa amintirii cu un sărut

atunci te voi recunoaşte

ioan grigoraș liliana trif